Ռաֆայել Համբարյան

Ռաֆայել Սեդրակի Համբարյան (), հայ արձակագիր, հրապարակախոս։ Հայաստանի գրողների միության անդամ (1984):

Կենսագրություն 
Ռաֆայել Համբարյանը ծնվել է 1932 թվականի մարտի 21-ին Նալբանդ գյուղում (այժմ՝ ՀՀ Լոռու մարզի Շիրակամուտ գյուղ)։ 1955 թվականին ավարտել է Երևանի պետական համալսարանի բանասիրական ֆակուլտետի ժուռնալիստիկայի բաժինը։ 1960-1970 թվականներին եղել է «Ավանգարդ» թերթի գաղափարական բաժնի վարիչ, ապա՝ քարտուղար, 1973-1993 թվականներին՝ հայկական հեռուստատեսության դրամատիկական հաղորդումների, ապա՝ հեռուստաֆիլմերի «Երևան» ստուդիայի գլխավոր խմբագիր։ Համբարյանի ջանքերով միութենական էկրան են բարձրացել վավերագրական ֆիլմեր՝ նվիրված հայ գրողներին (Համո Սահյան, Վահագն Դավթյան, Սիլվա Կապուտիկյան), ռուսերեն թարգմանվել և կենտրոնական հեռուստատեսությամբ ցուցադրվել են հայ գրողների դրամատիկական ստեղծագործություններ։ Համբարյանի խմբագիր եղած տարիներին հեռուստատեսությունը բեմադրել է հայ դասական և ժամանակակից, արտասահմանյան գրողների ստեղծագործություններից։ 1984 թվականից Հայաստանի գրողների միության անդամ է։ Հեղինակել է բազմաթիվ հոդվածներ, ակնարկներ, էսսեներ, վիպակներ, վեպեր, որոնք տպագրվել են գրական մամուլում, հնչել են հեռուստատեսությամբ և ռադիոյով։

Ստեղծագործություններ 
Համբարյանի վեպերի, վիպակների, պատմվածքների հիմքում խորհրդային և հետխորհրդային անցումային շրջանի բախումների կենտրոնում գտնվող մարդն է։ Հրատարակվել են նրա («30000 կիլոմետր օդով, ջրով, ցամաքով» (1971), «Գեներալի Երրորդ աստղը» (1974), «Հավաստի հեքիաթ» (1979), «Խոստովանանք» (1980), «Զորավիգ» (1983), «Ապոլլոնի ընտրյալները» (1984), «Բախում» (1986), «Սոխակ Տարոնա» (2001), «Աղուհաց» (2003), «Հրածաղիկ» (2003), «Արթուն է քնած առյուծը» (2010),«Արթուն է քնած առյուծը» (2016) և այլ գրքեր։

Երկեր 
 Արթուն է քնած առյուծը, Երևան, 2010, 2016։
 Հրածաղիկ, Երևան, 2003։
 Սոխակ Տարոնա, Երևան, 2001։
 Բախում, Երևան, 1986։
 Զորավիգ, Երևան, 1983։

Ծանոթագրություններ 

Հայ արձակագիրներ
Հայ հրապարակախոսներ
Հայաստանի գրողների միության անդամներ
ԵՊՀ շրջանավարտներ